Gandia celebra un "Sarau" a benefici dels afectats per la DANA
25 març 2025

## Gandia celebra un "Sarau" a benefici dels afectats per la DANA25 març 2025Última actualització: 25 març 2025

![](../gestion/img/8c33065b57fa8234c2a2d51168ceab703f4257ef4b62f77311769a1d5d568e84.jpg)  
  

La presidenta de la Junta de Districte del Centre Històric, **Lydia Morant**, ha presentat aquest matí una iniciativa solidària del Grup de Danses la Delicà de Gandia, amb la col·laboració de la Rondalla la Comarcal i l’Ajuntament. Es tracta d’un Sarau i Paella Solidària, que tindrà lloc el diumenge pròxim, 30 de març, a la plaça de l'Escola Pia «i que representarà una mostra més del compromís de la ciutadania amb qui més ho necessita, ja que té com a objectiu recaptar fons per als afectats per la DANA, destinant tots els beneficis a la Fundació Vicente Ferrer, dins de la seua campanya: Transformem el fang en esperança”.

L'acte comptarà amb un Sarau obert a les 12:00 h, coordinat per la Comarcal. A les 14:00 h s’hi servirà una paella gegant a càrrec de Galbis. Les entrades per a la paella tenen un preu de 10 €, i també disposa d'una fila 0 per a aquelles persones que vulguen col·laborar sense assistir-hi.

“Cada any fem el Sarau de Tardor del Centre Històric, però l’any passat el vam haver de suspendre a conseqüència de la DANA. Per això vam pensar que una forma d’ajudar els afectats per la tragèdia seria un Sarau solidari obert a la gent i gaudir d’un dia de festa i germanor”, ha explicat el president del Grup de Danses la Delicà de Gandia, ****Domingo Valls****.

Per la seu banda, ****Vicent Roig****, músic de la Rondalla la Comarcal, formada per gent de les Comarques Centrals Valencianes, ha recordat que els saraus estan molt arrelats a la música i les nostres tradicions, “on les rondalles toquen i tot el qui vulga pot ballar. És, per tant, una iniciativa solidària molt interessant, al mateix temps que reforça el sentiment valencià, més necessari que mai”.

També hi participaran com a convidades la Rondalla Agredolç de la Safor; la Rondalla So del Mareny, d’Alfafar; l’Escola de Danses de Xàtiva i cantaores i cantaors d’altres llocs.

[Twittear](https://twitter.com/share)